## Uredba o Uredu za prognanike i izbjeglice

### NN 36/1996 (8.5.1996.), Uredba o Uredu za prognanike i izbjeglice

# **VLADA REPUBLIKE HRVATSKE**

Na temelju članka 25. stavka 1., a u svezi s člankom 23. stavkom 2.
Zakona o Vladi Republike Hrvatske ("Narodne novine", br. 41/90, 8/91, 14/91,
53A/91, 9/92, 55/92 i 29/94), Vlada Republike Hrvatske je na sjednici održanoj
3. svibnja 1996. godine donijela

## **UREDBU**

### **O UREDU ZA PROGNANIKE I IZBJEGLICE**

Članak 1.

Ovom Uredbom uređuje se ustrojstvo, djelokrug i ovlaštenja Ureda za
prognanike i izbjeglice pri Vladi Republike Hrvatske.

Članak 2.

Ured za prognanike i izbjeglice (u daljnjem tekstu: Ured) obavlja upravne,
stručne i druge poslove u provođenju propisa kojima se rješava o statusu
i pravima prognanika i izbjeglica te povratnika, a osobito:

- predlaže Vladi Republike Hrvatske mjere u svezi zbrinjavanja i pomoći
prognanim i izbjeglim osobama (plan izmještaja, prihvata i zbrinjavanja,
smještaja prognanika i izbjeglica po regijama - područjima jedne ili više
općina i gradova) i provodi utvrđenu politiku;

- utvrđuje mjerila za obračun troškova zbrinjavanja i pomoći prognanicima
i izbjeglicama te povratnicima;

- organizira prikupljanje materijalnih sredstava, hrane i drugih potrepština,
promiče, organizira i usklađuje raspodjelu humanitarne pomoći u suradnji
s tuzemnim i inozemnim humanitarnim organizacijama;

- surađuje sa centrima za socijalni rad u dijelu koji se odnosi na zbrinjavanje
prognanika i izbjeglice te povratnika;

- osigurava osnovne uvjete za život prognanika i izbjeglica te povratnika,
uvjete za njihovu socijalnu adaptaciju i u tu svrhu predlaže smještajne
objekte, koje će preuzeti u posjed i korištenje;

- zajedno s Ministarstvom razvitka i obnove osigurava povratak prognanika
i izbjeglica u svoje domove;

- surađuje s međunarodnim organizacijama i usklađuje prikupljanje humanitarne
pomoći iz inozemstva uključujući i hrvatsko iseljeništvo;

- provodi raščlambu stanja potreba prognanika i izbjeglica te povratnika,
utvrđuje prioritetne potrebe, izrađuje plan zadovoljavanja tih potreba,
usklađuje različite domaće i inozemne sudionike u prikupljanju pomoći;

- organizira jedinstveni dokumentarni sustav u odnosu na potrebne podatke
o zbrinjavanju i pomoći prognanicima i izbjeglicama te povratnicima i jedinstveni
sustav izvješćivanja Predsjednika Republike Hrvatske, Sabora Republike
Hrvatske, Vlade Republike Hrvatske, domaće i svjetske javnosti.

Članak 3.

Radom Ureda upravlja predstojnik kojega imenuje i razrješava Vlada Republike
Hrvatske.

U odnosu na državne službenike i namještenike u Uredu predstojnik ima
prava i obveze čelnika tijela državne uprave.

Predstojnik ima zamjenika kojeg imenuje i razrješava Vlada Republike
Hrvatske.

Ured ima glavnog tajnika Ureda kojeg imenuje i razrješava Vlada Republike
Hrvatske.

Članak 4.

Pri povratku izbjeglica Ured surađuje sa Visokim komesarijatom za izbjeglice
Ujedinjenih naroda i drugim međunarodnim humanitarnim organizacijama i
tijelima državne vlasti.

Članak 5.

Ured obavlja poslove iz svog djelokruga za područje više općina, gradova
odnosno županija u regionalnim uredima.

Na čelu regionalnog ureda je pročelnik regionalnog ureda kojeg imenuje
i razrješava predstojnik.

Članak 6.

Predstojnik osniva stručne skupine radi razmatranja i davanja mišljenja
o pitanjima iz djelokruga Ureda i imenuje njihove članove.

Članak 7.

Pravilnikom o unutarnjem redu Ureda ustrojavaju se unutarnje ustrojstvene
jedinice Ureda i osnivaju regionalni uredi iz članka 5. ove Uredbe, uređuju
se poslovi koje obavljaju unutarnje ustrojstvene jedinice i regionalni
uredi, način njihova rada, ovlaštenja i odgovornosti državnih službenika
i namještenika u obavljanju poslova Ureda, broj državnih službenika i namještenika
potrebnih za obavljanje zadaća iz djelatnosti Ureda i uređuju druga pitanja
značajna za ustrojstvo i način rada Ureda.

Pravilnik o unutarnjem redu donosi predstojnik uz suglasnost Vlade Republike
Hrvatske.

Članak 8.

Ured najmanje jedanput mjesečno podnosi izvješće Vladi Republike Hrvatske
o svom radu na zbrinjavanju prognanika i izbjeglica te povratnika i drugim
pitanjima s tim u svezi.

Članak 9.

Danom stupanja na snagu ove Uredbe prestaje važiti Uredba o Uredu za
prognanike i izbjeglice ("Narodne novine", br. 64/91 i 71/92).

Članak 10.

Ova Uredba stupa na snagu osmoga dana od dana objave u "Narodnim novinama".

Klasa: 024-03/95-01/16

Urbroj: 5030104-96-3

Zagreb, 3. svibnja 1996.

Predsjednik

**mr. Zlatko Mateša,** v. r.

Uredba, NN 36/1996-709